હાલમાં બૉલીવુડમાં ઘણી બાયોપિક બની રહી છે, પરંતુ શાહરુખ ખાન માને છે કે તેનું જીવન એટલુંબધું રસપ્રદ નથી કે એના પર બાયોપિક બનાવવામાં આવે. શાહરુખ ગઈ કાલે દિલ્હીમાં તેની ‘ફૅન’ને પ્રમોટ કરી રહ્યો હતો ત્યારે તેને પૂછવામાં આવ્યું હતું કે સચિન તેન્ડુલકર અને મહેન્દ્ર સિંહ ધોનીની જેમ શું તને તારી બાયોપિકમાં રસ છે ખરો. એ વિશે તેણે મસ્તીમાં જવાબ આપતાં કહ્યું હતું કે ‘મારું પાત્ર સચિન તેન્ડુલકર ભજવે એ મને ગમશે. મને નથી ખબર. સચિન અને ધોની બન્ને ખૂબ સારા માણસો છે. તેમનું જીવન પણ કલરફુલ છે. મને સાચે જ નથી ખબર કે મારું જીવન બાયોપિક બનાવવા માટે એટલું રસપ્રદ છે કે નહીં. જો તમે મને પૂછશો કે કોણ મારું પાત્ર ભજવશે તો તમારે ડિરેક્ટરો પાસે જઈને પણ પૂછવું પડશે કે કોણ મારી ફિલ્મ બનાવવાની ઇચ્છા રાખે છે. મને નથી ખબર કે મારું પાત્ર કોણ એકદમ પર્ફેક્ટ રીતે ભજવી શકે, પરંતુ મને લાગે છે કે આર્યન અથવા તો અબરામ એ માટે સારી ચૉઇસ છે.’